కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
మయాంక్‌పై ‘రైల్వే క్యాంటీన్’ వ్యాఖ్యలు.. సిడ్నీ టెస్టులో కెర్రీ నోరునొక్కేసిన సోనీ
ఆస్ట్రేలియా వివాదాస్పద కామెంటేటర్ కెర్రీ ఒకీఫ్ వ్యాఖ్యానం భారత్‌లో ప్రసారం కాకుండా సోనీ జాగ్రత్త పడింది. మయాంక్ అగర్వాల్‌, భారత దేశవాళీ క్రికెట్‌పై వివాదాస్పద వ్యాఖ్యలు చేసిన కెర్రీ నోటికి తాళం వేసింది.
Samayam Telugu | Updated:
Jan 3, 2019, 01:56PM IST
మయాంక్‌పై ‘రైల్వే క్యాంటీన్’ వ్యాఖ్యలు.. సిడ్నీ టెస్టులో కెర్రీ నోరునొక్కేసిన స...
మెల్‌బోర్న్ టెస్టులో భారత యువ ఓపెనర్ మయాంక్ అగర్వాల్‌పై వివాదాస్పద వ్యాఖ్యలు చేసిన ఆస్ట్రేలియన్ కామెంటేటర్ కెర్రీ ఒకీఫ్ నోటికి ఇండియన్ బ్రాడ్‌కాస్టర్ సోనీ తాళం వేసింది. మరోసారి కెర్రీ వ్యాఖ్యలు ఇక్కడ వివాదాస్పదం కాకుండా ఆయన కామెంట్రీని ప్రసారం చేయలేదు. గురువారం భారత్, ఆస్ట్రేలియా జట్ల మధ్య సిడ్నీలో ప్రారంభమైన ఆఖరి టెస్టుకు కెర్రీ ఒకీఫ్ 30 నిమిషాలపాటు కామెంట్రీ చెప్పారు. ఈ 30 నిమిషాల కామెంట్రీని సోనీ ప్రసారం చేయలేదు. కెర్రీ కామెంట్రీకి బదులుగా తమ ముంబై స్టూడియోలో మరొకరితో కామెంట్రీ చెప్పించి దాన్నే ప్రసారం చేసినట్లు ఛానెల్ వర్గాలు వెల్లడించాయి.
మెల్‌బోర్న్ టెస్టులో మయాంక్ అగర్వాల్ ఆడుతున్నప్పుడు కామెంట్రీ చెప్పిన కెర్రీ.. భారత దేశవాళీ క్రికెట్‌ను కించపరిచే వ్యాఖ్యలు చేశారు. రంజీల్లో మయాంక్ చేసిన ట్రిపుల్ సెంచరీని ప్రస్తావిస్తూ.. రైల్వే క్యాంటీన్‌ జట్టుపై త్రిశతకం చేశాడని ఎగతాళి చేశారు. ‘చెఫ్‌లు, వెయిటర్లు వంటి రైల్వే స్టాఫ్‌తో నిండిన జట్టుపై మయాంక్ ట్రిపుల్ సెంచరీ చేశాడు’ అని కామెంట్రీలో భాగంగా కెర్రీ వ్యాఖ్యానించారు. అంతటితో ఆగకుండా ‘మీ అబ్బాయికి ఛటేశ్వర జడేజా అని పేరేందుకు పెట్టకూడదు?’ అని అన్నారు.
దీంతో పెద్ద ఎత్తున ఆయనపై విమర్శలు చెలరేగాయి. ఆయనతో కామెంట్రీ చెప్పించొద్దని సోనీ ఇండియాకు పెద్ద ఎత్తున ఫిర్యాదులు అందాయి. దీంతో మళ్లీ కెర్రీ ఎలాంటి వివాదాస్పద వ్యాఖ్యలు చేస్తారోనని భయపడి సోనీ ముందు జాగ్రత్త చర్యగా ఆయన కామెంట్రీని ప్రసారం చేయలేదు.
వాస్తవానికి ఆస్ట్రేలియాలో జరుగుతున్న ఈ సిరీస్ వీడియో ఫీడ్‌ను ‘ఫాక్స్ క్రికెట్’ నుంచి సోనీ తీసుకుంటోంది. కాబట్టి అక్కడ కామెంటేటర్లను నియమించుకునే అంశంలో సోనీకి గానీ, బీసీసీఐకి గానీ ఎలాంటి అధికారం ఉండదు. అందుకనే సిడ్నీ టెస్టులో తొలిరోజు 30 నిమిషాలు పాటు చేసిన కెర్రీ కామెంట్రీని సోనీ భారత్‌లో ప్రసారం కాకుండా ముందుగానే జాగ్రత్తపడింది. అతని స్థానంలో వేరొకరితో కామెంట్రీ చెప్పించింది. ఆ 30 నిమిషాల తరవాత యథావిథిగా ఫాక్స్ కామెంట్రీనే తీసుకుంది. ఈ టెస్ట్ మొత్తం కెర్రీ కామెంట్రీని ఈ విధంగానే తప్పించనున్నారు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.